**ולא היה ביננו אלא זוהר/ לאה גולדברג**

המשפט הראשון בשיר שלפנינו אומר הרבה במעט מילים. במשפט הזה הדוברת של השיר מתארת את מה שהיה "ביננו" כלומר מתארת את מה שקרה והורגש בינה לבין האדם שאליו היא פונה בשיר.

"זוהר" הוא מה שהיה ביננו זוהר הוא אור, אלא שאור היא מילה יותר שגורה ויומיומית וזוהר נדירה יותר. "זוהר" הוא אור מבהיק, נוצץ יותר, קסום ומסתורי יותר כך למשל אנו מכנים את מופעי האור הצבעוני ליד הקוטב הצפוני "כזוהר הצפוני" ומייחסים "לזוהר" ובמסורת מייחסים לו משמעויות רוחניות עמוקות. "ספר הזוהר" הוא הספר של הקבלה , תורת הסוד היהודית. ניתן אם כך להבין מיד בתחילת השיר שרגש חזק ומופלא מתקיים בין הדוברת לנמען. בהמשך השיר מתארת המשוררת טיול בוקר שהשניים עורכים ביחד בזמן "השכמה ברחוב כפרי", כלומר בזמן הזריחה, מוקדם מאוד בבוקר באווירה הפסטורלית והשקטה של הכפר. הזוהר של הבוקר הוא "עניו" וצנוע , כפי שהדוברת מציינת בשורה השנייה אך נוספות אליו איכויות מרומזות נהדרות אחרות בכך שהוא מתרחש בזמן הזריחה שמסמלת התחלה חדשה ,רעננות , שקט וטוהר. על פי המשך הבית הראשון השניים מטיילים בגן מלבלב ופורח בלובן יפה תואר. כלומר שאל האור המיוחד והרענן של יום חדש מצטרף גם יופיו של זמן האביב בטבע. זמן של הולדת והתחלה, ראשית תהליך הצמיחה בטבע שבאופן מסורתי מתקשר עם שירת האהבה משיר השירים ועד ימינו.

השיר אם כן נפתח כשיר על רגעי אהבה ואושר ולמעשה במבט ראשון הוא כולו כזה, כל ארבע עשרה השורות שבו מתארות את טיול הבוקר הקסום שמשרה תחושה של "זוהר" בין האישה לגבר האהוב, אלא במבט מעמיק יותר נראה שהמשוררת רומזת גם בפיכחון למגבלות של האושר ולצללים שעוברים בתוכו.

ראשית ניתן לשים לב שהשיר כתוב בלשון עבר והוא למעשה הזכרות ברגעים שחלפו. בבית השלישי הדוברת שואלת את הנמען" התזכור?" . ניכר שהיא זוכרת בעוצמה את טיול הבוקר שלהם על כל פרטיו אבל היא תוהה האם הוא זוכר. משפט הפתיחה הוא מבטא רגש עז , טוטלי שמתבטא במילה המיוחד "אלא" כל מה שהיה בינינו הוא רק זוהר, כלומר רק אור מופלא ומוחלט ללא פגם ומצד שני מיד הדוברת מסייגת אותו מעט "זוהר עניו" , זוהר פשוט וצנוע. ואולי המילה "אלא" רק רומזת גם לכך שהיה זה רק זוהר חולף , רגעים קסומים מאוד שעתידים להסתיים כמו ששעת הבוקר הרעננה עתידה להיגמר ופריחת האביב לנשור ולהסתיים. השאלה של הדוברת לנמען "התזכור?" רומזת אולי גם לתחושה של הבדלים ופער ביניהם באופן שהם תופשים את הסיטואציה .

הבית השני מתאר קטע מהשיחה בין השניים. הדוברת מהללת את יופיים של שמי הבוקר הוורודים הענוגים כמו ורד, והיא אומרת שהיא תרצה לקטוף אותם לשמור אותם בין דפי הספר שלה. הנמען צוחק מאוד כשהיא אומרת זאת. ראשית חשוב לשים לב לכך שהדוברת כבר מודעת תוך כדי הרגעי האושר עצמם לעובדה שהם יסתיימו .היא מחפשת "מזכרת" , היא רוצה לשמור עליה בפרח מיובש בספר ואולי זו מטפורה לשיר שהיא תכתוב. היא מודעת מאוד לכך שהיופי בר חלוף. (האם לא כולנו קצת כך כשאנחנו מצלמים בלי סוף את "הרגעים" שלנו) . אך מדוע הגבר צוחק כל כך? יתכן שהוא צוחק מאושר, הוא נהנה מדבריה וממנה , אולם יתכן גם שהוא קצת צוחק עליה , על הנטייה הרומנטית שלה, הצורך לשמור מזכרת רומנטית מרגע חולף. ובכלל אם מדובר באהבה מדוע יש צורך במזכרת, האם בגלל החשש שהאהבה לא תמשך? השיר לא נותן תשובות חד משמעיות הוא מאפשר את שתי הפרשנויות.

ומאחר והשיר משתף אותנו ברגע פרטי בין שני אנשים בסוג של אינטימיות אי אפשר שלא לתהות על האהבה והקשר ביניהם : מה מידת הקרבה? האם יש הפערים ? האם יש הדדיות? האם יש הבטחה לעתיד? כאן בולט למשל תיאור הגן בבית הראשון: "לבלובו של גן בטרם פרי" . הגן הפורח בראשית האביב הוא מטפורה לתחילתה של האהבה אך לאו דווקא למימוש המלא שלה, לכוח של האהבה לתת פרי (יחסים מלאים, בית משותף, ילדים). המשוררת מדגישה "בטרם פרי", לפני הפרי, בלי הפרי. ואולי המילים "אלא זוהר" רק זוהר מרמזות גם הם לאיכות של רוחניות נהדרת אך לא למימוש מלא של אהבה שכולל לא רק איכות רוחנית אלא גם היבטים יותר ממששים וארציים של החיים.

הבית השלישי מתאר שוב רגע קסום בגן שבו הגבר מניע ענף עץ תפוח מלא פרחים לבנים ואלה נושרים על ראשה של האישה. מפל הפרחים הלבנים על ראשה מזכיר באופן מרומז הינומה של כלה, תמונה של איחוד מרומז בין השניים. תנועת זרועו של הגבר מעל ראשה רומזת למגע ביניהם שהיופי של הטבע משתתף בו. אך הכול עדין ומרומז זרועו של הגבר מתרוממת לגעת בענף העץ במקום פשוט לחבק את אהובתו. הפרחים הנושרים על ראשה מסמלים גם אולי את סופה של הפריחה קצרה , רגעי האושר החולפים. אין כאן הכרזת אהבה גלויה מצדו של הגבר כלפי האישה אלא מגע מרומז שנולד מתנועה מקרית לא מכוונת.

הבית האחרון מתאר בדיוק רב את כיצד משתנה הסיטואציה סביבם ורומזת לכך שגם ביניהם משהו אולי פוחת ועתיד להעלם. הדוברת רואה כיצד מאחורי גבו של האהוב (אולי רק ידיד) הכפר מתחיל להתעורר. רעשים, קולות, עוד מעט לא יהיו רק שניהם ברחוב הכפרי והאינטימיות תופר. "החלונות נצטלצלו עם רוח" רוח נושבת, חלונות נטרקים. משהו בשקט ובשלווה נעלם ובכל זאת עדיין הדוברת מרגישה את האושר המיוחד ביניהם :"ולא היה ביננו אלא אור" אולם הפעם היא כבר משתמשת במילה זוהרת פחות, שגורה והיומיומית יותר "אור" . בעדינות רבה סיום השיר מצביע על שינוי ופיחות מזוהר לאור. אין כאן היפוך או סיום חד אבל הרגע המוחלט של הזוהר כבר הפך לעבר.

הסיום של השיר בטון אחר מזה שבו הוא התחיל מתאים בדיוק למבנה של **סונט** שבו כתוב השיר. אחד מן "החוקים" של הסונט הוא שיהיה שינוי ברעיון או בהלך הרוח שמתקיים בבית האחרון וכך גם מסתיים הסונט הזה .כמו כן הסונט כתוב במבנה של ארבע עשרה שורות שבו שני הבתים הראשונים נקראים יחד אוקטט, וכוללים שמונה שורות, ואילו שני הבתים האחרונים מהווים יחד את הססטט וכוללים כל אחד שלוש שורות. בשיר יש חריזה מסורגת ומושלמת. הסונט היא צורת שיר שמקיימת מסורת בת מאות שנים של שירת אהבה. לאה גולדברג תרגמה לעברית את הסונטים של המשורר האיטלקי הגדול פטררקה שבמשך מאות שנים שמש השראה לכל המשוררים שבאו אחריו והביא את הסונט לפסגות של יופי. כאשר היא עצמה כותבת סונט היא ממשיכה מסורת מפוארת ומראה את יכולתה המשוררית לצור שיר קולח וזורם בתוך מבנה מחייב מאוד, אך מצד שני היא גם מחדשת בשני מובנים מאוד משמעותיים: הסונט שלה כתוב בעברית ומעשיר את הספרות העברית החדשה בצורות שלא רווחו בו . והדוברת שלו היא אישה שמפליאה לכתוב סונט מושלם לא פחות מזה שכתבו פטררקה או שייקספיר.